**ΕΛΕΝΗ – Γ ΓΥΜΝΑΣΙΟΥ – 1ο ΕΞ ΑΠΟΣΤΑΣΕΩΣ ΜΑΘΗΜΑ**

**ΣΧΟΛΙΑ- ΠΑΡΑΤΗΡΗΣΕΙΣ ΚΑΙ ΓΕΝΙΚΕΣ ΟΔΗΓΙΕΣ ΣΤΟΥΣ ΜΑΘΗΤΕΣ**

**( ΕΛΕΝΗ – 2Ο ΕΠΕΙΣΟΔΙΟ- ΣΚΗΝΗ 1Η – ΣΤΟΙΧΟΙ 607 – 658, ΣΕΛ. 50,51, 52 ΒΙΒΛΊΟΥ )**

Παιδιά, καλησπέρα σας!

Αυτό είναι το πρώτο εξ αποστάσεως μάθημα στο μάθημα της Ελένης από την τελευταία φορά που βρεθήκαμε από κοντά. Θα σας δώσω κάποια χρήσιμα σχόλια για να κατανοήσετε τους επόμενους στίχους που θα αναλύσω και στο τέλος θα σας δώσω **δύο ασκήσεις** , τις οποίες θα σας παρακαλέσω θερμά να τις κάνετε **γραπτά** και να μου τις στείλετε στην προσωπική ηλεκτρονική διεύθυνσή μου: apapadopoulos58@yahoo.com.

Στο μάθημα αυτό θα επεξεργαστούμε από το **2ο Επεισόδιο** της Ελένης τους **στίχους 607-659.** Δε θυμάμαι ακριβώς, δυστυχώς, στο τελευταίο μας μάθημα σε ποιο στίχο σταματήσαμε, αλλά νομίζω πως είδαμε, διαβάσαμε και σχολιάσαμε τους στίχους **576 – 607.**  Είδαμε ότι στους στίχους αυτούς ο Χορός και η Ελένη ανακοινώνουν πως ο Μενέλαος είναι ζωντανός και πως παραδέρνει στη θάλασσα. Η Ελένη ανακοινώνει πως μέσα στην μεγάλη χαρά της ξέχασε να ρωτήσει αν ο άντρας της θα σωθεί, μόλις φθάσει. Τη στιγμή ακριβώς που η Ελένη αναρωτιέται τι θα συμβεί στο σύζυγό της παρουσιάζεται επίς σκηνής ο Μενέλαος, η Ελένη βλέποντας τον, τρομοκρατείται και νομίζει πως είναι άνθρωπος του Θεοκλύμενου που θέλει να την πιάσει και σπεύδει να τρέξει πίσω στον τάφο του Πρωτέα, όπου έχει βρει άσυλο.

Σε αυτό το σημείο είχαμε, όσο μπορώ να θυμάμαι, φθάσει στο τελευταίο μας μάθημα.

Διαβάστε τώρα τους αμέσως στίχους **607 – 658** που βρίσκονται στις σελίδες. **50 - 52**  του βιβλίου σας. Τι πρέπει να προσέξουμε σε αυτούς τους στίχους; Σημειώνω τα πιο αξιοσημείωτα μέρη του που πρέπει και εσείς να προσέξετε:

1. Είναι η **πρώτη, πρόσωπο με πρόσωπο συνάντηση** των δύο συζύγων μετά από πάρα πολλά χρόνια και απίστευτες δοκιμασίες και για τους δύο.
2. Η Ελένη, αντιμέτωπη με τον κίνδυνο σύλληψης χωρίς τη θέληση της από τον Θεοκλύμενο, βλέποντας τον Μενέλαο τον περνά για άνθρωπο του Θεοκλύμενου και σπεύδει πανικόβλητη να τρέξει στον τάφο του Πρωτέα. Δεν μπορεί να φανταστεί ότι, την ώρα που η ίδια πανευτυχής ανακοίνωνε πως ο σύζυγός της ζει, ο άνθρωπος που ξαφνικά βλέπει μπροστά της είναι ο Μενέλαος!
3. Ο Μενέλαος, αντίθετα, βλέποντας την Ελένη να τρέχει μένει κατάπληκτος από την ομοιότητα της με τη σύζυγο του, μένει κατάπληκτος και σαστισμένος και σχεδόν παρακαλώντας, της ζητά να μην φύγει και να σταθεί και να μιλήσει μαζί της.
4. Η Ελένη στους στίχους **611-615** παρά την παράκληση του Μενέλαου να σταματήσει εξακολουθεί να είναι τρομοκρατημένη και να απευθυνόμενη στις γυναίκες του Χορού κάνει λόγο για ασέβεια του Μενέλαου, καθώς αυτός την εμποδίζει να τρέξει στον τάφο που έχει βρει άσυλο. Η άθλια εμφάνιση του ναυαγού και ζητιάνου Μενέλαου την κάνει να φοβάται πως έχει απέναντι της ληστή.
5. Στους στίχους **617-626** έχουμε διάλογο στίχο προς στίχο ανάμεσα στον Μενέλαο και στην Ελένη: ο ένας ρωτάει και ο άλλος απαντάει με σύντομες κοφτές ερωτήσεις και απαντήσεις ( αυτό το φαινόμενο λέγεται **στιχομυθία)** Μετά από συνεχείς τέτοιες ερωτήσεις και απαντήσεις ( ποιος είσαι; Από έρχεσαι;) οι δύο σύζυγοι πρόσωπο με πρόσωπο λέει ρητά ο ένας στον άλλο πως μοιάζουν με το σύζυγό τους: ο Μενέλαος λέει στην Ελένη πως είναι απαράλλαχτη με την Ελένη ( **στιχ 625)** και στον αμέσως επόμενο στίχο ( **στιχ.626**) η Ελένη, για πρώτη φορά , λέει στο Μενέλαο πως και αυτός είναι ίδιος με τον Μενέλαο και ομολογεί πως είναι κατάπληκτη.
6. Οι στίχοι **627- 658** παρουσιάζουν ξεχωριστό ενδιαφέρον καθώς η στιχομυθία ανάμεσα στους δύο συζύγους συνεχίζεται με τρόπο που τραβάει την προσοχή του θεατή, του κόβει στην κυριολεξία την ανάσα και τον κάνει να αναρωτιέται αν τελικά θα ολοκληρωθεί η **αναγνώριση των δύο συζύγων,** αν θα πειστούν τόσο ο Μενέλαος όσο και η Ελένη πως έχουν μπροστά τους τον αγαπημένο σύζυγό τους. Ο Μενέλαος επιβεβαιώνει στην Ελένη πως έχει μπροστά της τον Μενέλαο και η Ελένη τον βεβαιώνει πως είναι η Ελένη της Σπάρτης. Όμως, ξαφνικά ο Μενέλαος ( **στιχ. 629**) γίνεται διστακτικός και λέει την Ελένη να μην τον αγγίξει: θυμάται ξαφνικά πως έχει στη σπηλιά μία άλλη γυναίκα που θεωρεί πως είναι η Ελένη- κάτι που το λέει ανοιχτά στην Ελένη ( **στιχ 635)** . Η Ελένη προσπαθεί να τον βεβαιώσει πως αυτή είναι η Ελένη και τον ρωτά να της πει αν μοιάζει με την Ελένη- κάτι που ο σαστισμένος Μενέλαος το παραδέχεται αλλά με μία σοβαρή επιφύλαξη ( *μα ολότελα όχι ,* **στιχ. 639**). Λίγο πιο κάτω παραδέχεται για δεύτερη φορά πως μοιάζει με την Ελένη αλλά στο **στίχο 643** της λέει “*Μα έχω άλλη γυναίκα, εδώ χαλάει*. Για να πάρει στον αμέσως επόμενο στίχο **644** την απάντηση της Ελένης: “*στην Τροία πήγε μόνο το είδωλό μου*”: πρόκειται ίσως για τον πιο σημαντικό στίχο στη μεταξύ τους στιχομυθία: είναι η πρώτη φορά που η Ελένη υποστηρίζει μπροστά στο σύζυγό της αυτήν τη φορά, πως *δεν ήταν αυτή στην Τροία αλλά ένα είδωλο*, ένα αντίγραφο της. Ο διάλογος μεταξύ των δύο συζύγων συνεχίζεται και η κουβέντα πηγαίνει στους θεούς: αν υπάρχει κάποιος που μπορεί να φτιάξει ένα είδωλο τόσο όμοιο με την Ελένη, αυτός δεν μπορεί να είναι άλλος παρά ένας θεός: στους στίχους **648-649**  η Ελένη, απαντώντας σε ερώτηση του Μενέλαου, πως υπαίτιος αυτής της απάτης είναι η Ηρα. Αλλά ενώ θα περίμενε κάποιος πως ο Μενέλαος θα πίστευε αυτά που του λέει η Ελένη ξαφνικά του έρχεται μία σκέψη που τον κάνει δύσπιστο στα λόγια της Ελένης, στη θεωρεί που του προβάλει πως δεν ήταν αυτή στην Τροία αλλά ένα είδωλο που έπλασε η Ήρα: “ *Μα πώς ήσουν ταυτόχρονα στην Τροία και εδώ”*  ( **στιχ. 649).**  Ο Μενέλαος δεν μπορεί να συλλάβει πως η Ελένη μπορούσε ταυτόχρονα να είναι και στην Τροία και στην Αίγυπτο. Η απάντηση της Ελένης στο στίχο **650 (** *“To όνομα πάει παντού, αλλά το σώμα όχι*, εννοώντας πως η ( ψεύτικη ) φήμη κάποιου ανθρώπου μπορεί να ταξιδέψει παντού, αλλά το σώμα ενός πραγματικού ανθρώπου βρίσκεται μονάχα σε ένα μέρος ) καθόλου δεν τον πείθει. Ο Μενέλαος δεν μπορεί να πιστέψει ακόμη, δεν είναι έτοιμος ψυχολογικά να δεχτεί πως στην Τροία δεν ήταν η πραγματική Ελένη αλλά ένα θεόσταλτο είδωλο! Και γιατί δεν μπορεί να το πιστέψει; Στο στίχο **655** λέει στην Ελένη ανοιχτά: " *Της Τροίας τους μόχθους, όχι εσένα, πιστεύω*”: ο Μενέλαος *δεν μπορεί να πιστέψει ότι στην Τροία πολέμησαν με μόχθο, με αίμα και τεράστιες απώλειες σε ανθρώπινες ζωές, για έναν είδωλο, για ένα αντίγραφο της Ελένης*. Το να πιστέψει τώρα τα λόγια μίας γυναίκας που μοιάζει πολύ με την Ελένη θα σήμαινε πως θα παραδεχόταν πως οι κόποι, οι μόχθοι, το αίμα και τα κατορθώματα ενός ολόκληρου πολέμου πήγαν χαμένα! Και η σκηνή αυτή τελειώνει με την Ελένη να θρηνεί πως τώρα που βρήκε το σύζυγό της, τώρα θα τον χάσει πάλι και πως όλοι οι δικοί της την εγκαταλείπουν και δεν θα μπορέσει τελικά ποτέ να πάει στην Ελλάδα.
7. Επιχειρώντας να κάνουμε μία **συνολική αξιολόγηση** αυτών των στίχων, θα λέγαμε ότι *αυτή η σκηνή είναι μία από* ***τις σημαντικότερες της τραγωδίας***: η υπόθεση του έργου επιταχύνεται έντονα, καθώς για **πρώτη φορά** Μενέλαος και Ελένη βρίσκονται πρόσωπο με πρόσωπο, συνειδητοποιούν ότι έχουν μπροστά τους κάποιον που μοιάζει με τον / την σύζυγό τους, παραδέχονται και οι δύο τη μεγάλη φυσιογνωμική ομοιότητα με τον / την σύζυγό τους. Επίσης, για πρώτη φορά η Ελένη έχει την ευκαιρία να πει στο σύζυγο της την αλήθεια: πως *δεν ήταν η πραγματική Ελένη στην Τροία, αλλά ένα είδωλό της.* Από κάθε πλευρά η πρώτη αυτή σκηνή του Δευτέρου επεισοδίου είναι μία *κομβικής σημασίας για την εξέλιξη του έργου σκηνή*. ‘

Είναι επίσης μία σκηνή στην οποία το ενδιαφέρον και η αγωνία των θεατών αγγίζει το αποκορύφωμά της: η **πρόσωπο** **με πρόσωπο συνάντηση των δύο συζύγων**, ο **μεταξύ τους διάλογος με σύντομες** **και κοφτές ερωτήσεις και απαντήσεις** ( **στιχομυθία**), οι **διαδοχικές ανατροπές** ( αρχικά η Ελένη αποφεύγει τον Μενέλαο, ο οποίος κατάπληκτος θέλει να την σταματήσει και να μιλήσει μαζί της, στη συνέχεια και οι δύο είναι σχεδόν έτοιμοι να πειστούν πως έχουν μπροστά τους το σύζυγό τους και, στο τέλος ξαφνικά, ο Μενέλαος τα χαλάει όλα και αρνείται να πιστέψει τα όσα του λέει η Ελένη, γιατί δεν μπορεί να χωνέψει πως οι κόποι και το αίμα ανθρώπων στην Τροία πήγαν χαμένα, καθώς έγιναν για ένα…..είδωλο, για ένα αντίγραφο της Ελένης!) κάνουν τον θεατή να παρακολουθεί με μεγάλη αγωνία και να αναρωτιέται: τελικά θα αναγνωριστούν οι δύο σύζυγοι; Θα πειστούν ο ένας από τον άλλον; Το ότι στο τέλος ο Μενέλαος δεν πείθεται από τα λόγια της Ελένης προφανώς απογοητεύει τον θεατή, αλλά τον κάνει να υποπτευθεί , επίσης, πως ο τραγικός ποιητής έχει αποφασίσει πως η στιγμή της τελικής αναγνώρισης δεν έχει ακόμη έρθει, θα συμβεί λίγο αργότερα, *όταν νέες εξελίξεις θα κάνουν τον Μενέλαο να καταλάβει πως πραγματικά αυτός και οι συμπολεμιστές του αγωνίστηκαν για ένα φάντασμα, για ένα ομοίωμα, για μία ψεύτικη Ελένη- όσο πικρή και αν είναι αυτή η αλήθεια*.

Παιδιά, αυτά είναι τα πιο σημαντικά – σε γενικές γραμμές - σημεία των παραπάνω στίχων που θα ήθελα να διαβάσετε καλά, *αφού, όμως, πρώτα και εσείς διαβάσετε προσεκτικά τους στίχους του κειμένου από το βιβλίο τους μαθήματος.* Αφού διαβάσετε τόσο ολόκληρη την πρώτη σκηνή από το βιβλίο όσο και αυτά τα σχόλια που έγραψα πιο πάνω και σας στέλνω, σας παρακαλώ θερμά να απαντήσετε **γραπτά**  στις εξής **δύο ερωτήσεις:**

 **ΕΡΩΤΗΣΗ 1**  ( Η ερώτηση έχει δύο μέρη, το α) και το β), απαντήστε και στα δύο!)

α) Γιατί αυτή η 1η σκηνή του Δευτέρου επεισοδίου είναι ιδιαίτερα σημαντική για την εξέλιξη της υπόθεσης του έργου; Τι το τόσο σημαντικό συμβαίνει σε αυτήν; β) Ποια συναισθήματα γεννιούνται στην ψυχή του ακροατή ( αλλά και στη δική σας ) την ώρα που βλέπουν την Ελένη πρόσωπο με πρόσωπο με τον Μενέλαο; Με ποιο τρόπο πετυχαίνει ο τραγικός ποιητής σε αυτούς τους στίχους να κρατήσει ζωηρό και άσβεστο το ενδιαφέρον του ακροατή για αυτά που συμβαίνουν στη σκηνή τη στιγμή του διαλόγου- στιχομυθίας του Μενέλαου με την Ελένη;

**ΕΡΩΤΗΣΗ 2**

Γιατί στο τέλος αυτής της σκηνής ο Μενέλαος δεν πείθεται από τα όσα του λέει η Ελένη; Τι είναι αυτό που τον κάνει να απορρίψει την θεωρία που του προβάλει; ( ότι δηλαδή δεν ήταν η πραγματική Ελένη στην Τροία αλλά ένα θεόσταλτο είδωλο- ομοίωμα- φάντασμά της);

Απαντήστε και στις δύο ερωτήσεις γραπτά και στείλτε μου τα κείμενα σας με συνημμένο αρχείο στη διεύθυνση ηλεκτρονικού ταχυδρομείου που σας έδωσα στην αρχή το ταχύτερο δυνατό: Πολύ θα σας παρακαλέσω η απάντηση σας στις δύο ερωτήσεις να μην είναι απλή αντιγραφή των όσων έχω γράψει εδώ, αλλά να προσπαθήσετε να την διατυπώσετε με δικά σας λόγια!

Καλό σας βράδυ!

Να είστε καλά και να προσέχετε!

Ο καθηγητής σας, Θανάσης Παπαδόπουλος